Na temelju točke 14. Programa državne potpore za zapošljavanje osoba s invaliditetom,

Grad Zagreb objavljuje

**JAVNI POZIV ZA DODJELU DRŽAVNIH POTPORA ZA ZAPOŠLJAVANJE OSOBA S INVALIDITETOM ZA 2014.**

1. **Predmet Javnog poziva**

Predmet ovog Javnog poziva je prikupljanje zahtjeva za dodjelu državnih potpora Grada Zagreba za zapošljavanje osoba s invaliditetom za 2014. Cilj dodjele državnih potpora je zapošljavanje osoba s invaliditetom, pružanja radno - terapeutske pomoći, profesionalne rehabilitacije i uključivanja u društvenu zajednicu na ravnopravnoj osnovi s drugim osobama.

 **2.** **Vrsta i visina državne potpore**

Sukladno Programu državne potpore za zapošljavanje osoba s invaliditetom za 2014. (dalje u tekstu: Program) Grad Zagreb dodjeljuje državne potpore koje se odnose na:

**2.1.** **Potpore za zapošljavanje radnika s invaliditetom u obliku subvencija za plaće** koje se dodjeljuju sukladno sljedećim uvjetima:

1. Intenzitet potpora za zapošljavanje radnika s invaliditetom u obliku subvencija za plaće iznosi do **75% opravdanih troškova plaća** u razdoblju tijekom kojeg je radnik s invaliditetom zaposlen na način da će se subvencija izračunati kao paušalna svota, uz uvjet da ne premašuje maksimalni intenzitet potpore za svakog pojedinog radnika (točka 65. Uredbe o općem skupnom izuzeću).

Trošak plaće predstavlja bruto plaću koju korisnik potpore mora platiti za pojedino radno mjesto, u koju su uključeni svi porezi i doprinosi kao i materijalna prava predviđena ugovorom o radu, pravilnikom o radu ili kolektivnim ugovorom.

1. Opravdani troškovi su troškovi plaća u razdoblju tijekom kojega je radnik s invaliditetom zaposlen. Trošak plaće predstavlja bruto plaću koju korisnik potpore mora platiti za pojedino radno mjesto, a u koju se uključeni svi porezi i doprinos kao i materijalna prava predviđena ugovorom o radu, pravilnikom o radu ili kolektivnim ugovorom.
2. Ako zapošljavanje ne dovodi do neto povećanja broja radnika kod predmetnog poduzetnika u usporedbi s prosjekom u posljednjih 12 mjeseci, kao neto povećanje broja radnika smatrat će se i razlika u ispražnjenim radnim mjestima koja treba biti rezultat dobrovoljnog prekida zaposlenja, nesposobnosti za rad, umirovljenja, dobrovoljnog smanjenja radnog vremena ili zakonskog prekida zaposlenja zbog povrede radne obveze, a ne da to bude rezultat viška radnika.

S obzirom da je Grad Zagreb i u proteklim razdobljima dodjeljivao potpore za zapošljavanje radnika s invaliditetom korisnicima koji dugotrajno zapošljavaju najmanje 51% radnika s invaliditetom od ukupnog broja zaposlenih, smatrat će se da je uvjet neto povećanja broja radnika sa stanjem na dan 31. prosinca 2013. zadovoljen ako radnicima s invaliditetom, po svim osnovama i iz svih izvora, subvencija troška plaće prije stupanja na snagu Uredbe o općem skupnom izuzeću, nije iznosila više od 60% opravdanih troškova kako je to propisano u članku 5. Uredba Komisije (EZ) 2204/2002 odnosno 75% nakon stupanja na snagu Uredbe o općem skupnom izuzeću, što je sukladno s točkom 30. Uredbe o općem skupnom izuzeću. Na taj način omogućit će se nastavak dodjele potpore za postojeće zaposlene i novo zaposlene u 2014. po ovom Programu.

**2.2.** **Potpore za naknadu dodatnih troškova zapošljavanja radnika s invaliditetom** koje se dodjeljuju sukladno sljedećim uvjetima:

1. Intenzitet potpora za naknadu dodatnih troškova zapošljavanja radnika s invaliditetom iznosi

**100% opravdanih troškova**.

1. Opravdani troškovi su, osim troškova plaća, iz članka 41. Uredbe o općem skupnom izuzeću, dodani troškovi u odnosu na one troškove koje bi poduzetnik snosio da zapošljava radnika bez invaliditeta, a odnose se na sljedeće:
* troškovi zapošljavanja osoblja za vrijeme utrošeno samo za pomoć radnicima s invaliditetom (Grad Zagreb će korisnicima isplaćivati subvenciju plaće za osoblje koje isključivo pomaže prilikom obavljanja poslova radnicima s invaliditetom, u tekućem mjesecu za prethodni mjesec, a korisnik potpore će svaka tri mjesecaza koji je dobio subvenciju, Gradu Zagrebu dostaviti izvješće o namjenskom korištenju subvencije odnosno obavijestiti Grad Zagreb ako je došlo do određenih promjena, a naročito se to odnosi na smanjenje/povećanje broja osoblja ili smanjenje/povećanje utrošenog vremena za koje se isplaćuje subvencija); Iznos ove vrste subvencije zavisi od duljine radnog vremena utrošenog za pomoć radniku s invaliditetom, izraženom u postotku od ukupnog radnog vremena;
* troškovi prilagodbe poslovnih prostora;
* troškovi prilagodbe ili nabave opreme, odnosno nabave i provjere računalnih programa koje koriste radnici s invaliditetom, uključujući prilagođenu ili pomoćnu tehnološku opremu; troškovi su dodatni u odnosu na one koje bi korisnik snosio da zapošljava radnike bez invaliditeta;
* pošto korisnik pruža zaštićeno zaposlenje, troškovi izgradnje ili širenja predmetnog poduzetnika i ugradnje opreme, kao i svi troškovi administracije i prijevoza koji su izravna posljedica zapošljavanja osoba s invaliditetom.

**3. Uvjeti za prijavu na Javni poziv**

Pravo na dodjelu državne potpore temeljem Programa mogu ostvariti mali, srednji i veliki poduzetnici koji kumulativno ispunjavaju sljedeće uvjete:

* da imaju sjedište na području Grada Zagreba i da su registrirani na Trgovačkom sudu u Zagrebu,
* da su osnovani radi profesionalne rehabilitacije i zapošljavanja osoba s invaliditetom,
* da su definirani kao zaštitna radionica te sukladno tome zapošljavaju najmanje 51% osoba s invaliditetom u odnosu na ukupan broj zaposlenika u kontinuiranom trajanju od najmanje 6 godina.

Sukladno Uredbi o skupnom izuzeću pravo na državnu potporu temeljem Programa ne mogu ostvariti:

* poduzetnici u teškoćama,
* poduzetnici koji podliježu izvanrednom povratu sredstava slijedom prethodne odluke Europske Komisije kojom se potpora ocjenjuje nezakonitom i neusklađenom sa zajedničkim tržištem.

Državna potpora neće se odobriti:

* za djelatnosti vezane uz izvoz, to jest za djelatnosti neposredno vezane uz izvezene količine, uspostavu i rad distribucijske mreže ili druge tekuće troškove povezane s izvoznom djelatnošću,
* ukoliko je potpora uvjetovana time da se prednost daje uporabi domaće robe u odnosu na uvezenu robu.

Program na temelju kojeg se dodjeljuju državne potpore primjenjuje se na sve sektore gospodarstva osim na:

* djelatnosti prerade i stavljanja u promet poljoprivrednih proizvoda kad je iznos potpore fiksno utvrđen na temelju cijene ili količine takvih proizvoda kupljenih od primarnih proizvođača ili stavljenih u promet od strane korisnika i kada je potpora uvjetovana njezinim djelomičnim ili potpunim prijenosom na primarne proizvođače,
* djelatnosti u sektoru ugljena.

**4. Sadržaj prijave na javni poziv**

Obvezni dio prijave su:

1. Zahtjev za dodjelu državnih potpora (Prilog 1),

2. Izvod iz sudskog registra Trgovačkog suda u Zagrebu ne stariji od 6 mjeseci (original ili ovjereni primjerak),

3. Dokaz o obavljanju poslova profesionalne rehabilitacije u kontinuiranom trajanju od najmanje 6 godina i zapošljavanju najmanje 51% osoba s invaliditetom u odnosu na ukupan broj zaposlenih (dokazuje se ovjerenom preslikom akta o osnivanju ili statuta uz drugi odgovarajući dokument kojim se dokazuje provođenje profesionalne rehabilitacije),

4. Dokaz da se protiv fizičke osobe koja je zakonski zastupnik pravne osobe ne vodi kazneni postupak, dakle da nije potvrđena optužnica i da nije izrečena nepravomoćna osuđujuća presuda za kaznena djela za koja je zaprijećena novčana kazna ili zatvor (uvjerenje o kaznenom postupku), ne starije od 30 dana,

5. Potvrda suda da nad korisnikom potpore nije pokrenut stečajni postupak ili postupak predstečajne nagodbe, ne starija od 30 dana.

6. Ovjerena izjava dana pod materijalnom i kaznenom odgovornošću da poduzetnik:

 - nije u likvidaciji;

 - nije u teškoćama sukladno Uredbi o općem skupnom izuzeću;

 - da ne podliježe izvanrednom povratu sredstava slijedom prethodne odluke Europske Komisije kojom se potpora ocjenjuje nezakonitom i neusklađenom sa zajedničkim tržištem.

7. BON 1 i BON 2,

8. Potvrda o ispunjavanju obveze koje se odnose na plaćanje socijalnih doprinosa, poreza i prireza, te da poduzetnik nema nepodmirenih obveza prema svojim zaposlenicima po bilo kojoj osnovi (dokazuje se ovjerenom izjavom o ispunjavanju obveze koje se odnose na plaćanje socijalnih doprinosa, poreza i prireza, te da poduzetnik nema nepodmirenih obveza prema svojim zaposlenicima po bilo kojoj osnovi),

9. Podatke o ukupnoj subvenciji za zaposlene radnike s invaliditetom od 2008. do 2013. (Prilog 2),

10. Podatke o ukupnoj subvenciji za zaposlene radnike s invaliditetom za 2014. uz kopije rješenja o invaliditetu (Prilog 2),

11. Iznos kompenzacije bruto plaće osoblja za pomoć radnicima s invaliditetom za 2014. uz kopije odgovarajućih dokumenata koji dokazuju u kojem postotku osoblje pomaže osobama s invaliditetom (Prilog 3),

12. Iznos troškova prilagodbe radnog mjesta, poslovnih prostora, opreme, troškova administracije i prijevoza u 2014. (Prilog 4),

13. Izjava o primljenim državnim potporama za pokriće opravdanih troškova u 2014. (Prilog 5).

**5. Način prijave**

Prijava na Javni poziv mora sadržavati svu dokumentaciju koja je navedena u točki 4. ovog javnog poziva uz propisane obrasce i tabele. Svi potrebni obrasci i tabele mogu se dobiti na internetskoj stranici Grada Zagreba www.zagreb.hr.

Sva pitanja u vezi s javnim pozivom mogu se tijekom trajanja javnog poziva postaviti na e-mail: martina.biskup@zagreb.hr

**6. Rok i mjesto podnošenja prijave**

Javni poziv otvoren je danom objave na internetskim stranicama Grada Zagreba, a traje do iskorištenja sredstava u ukupnom iznosu od 30.000.000,00 kuna. Od navedenog iznosa 16.000.000,00 kuna odnosi se na subvencije troškova plaća zapošljavanja radnika s invaliditetom, a 14.000.000,00 kuna odnosi se na dodatne troškove zapošljavanja radnika s invaliditetom.

Prijavu na Javni poziv treba dostaviti u zatvorenoj omotnici s naznakom NE OTVARAJ – PRIJAVA ZA DODJELU DRŽAVNIH POTPORA TEMELJEM PROGRAMA DRŽAVNE POTPORE ZA ZAPOŠLJAVANJE OSOBA S INVALIDITETOM na adresu:

Grad Zagreb,

Gradski ured za socijalnu zaštitu i osobe s invaliditetom,

za Povjerenstvo za dodjelu državnih potpora za zapošljavanje osoba s invaliditetom

Trg Stjepana Radića 1,

10000 Zagreb

Prijave na Javni poziv treba dostaviti preporučenom pošiljkom na gornju adresu ili u pisarnicu gradske uprave.

**7. Prijave koje se neće razmatrati**

Neće biti uzeta u razmatranje prijava na Javni poziv koja:

* ne udovoljava uvjetima za prijavu na Javni poziv iz točke 3. ovoga javnog poziva,
* ne sadrži svu potrebnu dokumentaciju iz točke 4. ovog javnog poziva,
* nije dostavljena na način određen u točki 5. ovog javnog poziva,
* nema ispunjene sve tražene podatke,
* nije podnesena u roku iz točke 6. ovog javnog poziva.

**8. Odabir korisnika**

Prijave na Javni poziv razmatraju se prema vremenu zaprimanja te se tim redoslijedom odobravaju do iskorištenja osiguranih proračunskih sredstava nakon što se utvrdi da su ispunjeni svi propisani uvjeti i da je priložena sva potrebna dokumentacija.

Postupak odabira korisnika državnih potpora provest će Povjerenstvo za dodjelu državnih potpora za zapošljavanje osoba s invaliditetom.

Gradonačelnik Grada Zagreba, na prijedlog Povjerenstva, donosi Zaključak o odabiru korisnika državne potpore.

**9. Rok i način objave rezultata**

Rezultati ovog Javnog poziva biti će objavljeni na internetskoj stranici Grada Zagreba ([www.zagreb.hr](http://www.zagreb.hr)) u roku od osam dana od dana donošenja Zaključka o odabiru.

Svi poduzetnici koji podnesu prijavu na Javni poziv biti će pisano obaviješteni o rezultatima njihove prijave.

**10. Potpisivanje ugovora**

Poduzetnicima kojima se odobri državna potpora sklopit će s Gradom Zagrebom Ugovor o dodjeli potpore kojim će se regulirati međusobna prava i obveze korisnika državne potpore i Grada Zagreba (dinamika, visina, rok i način isplate potpore, način i dinamika izvješćivanja, obveza vraćanja neutrošenih sredstava i drugo).

**11.** Program je sastavni dio ovog Javnog poziva.